LV Eiropas Savienības Oficiālais Vēstnesis C 347/1

KOMISIJAS ATZINUMS

(2014. gada 2. oktobris)

par to radioaktīvo atkritumu apglabāšanas plānu, kuri rodas no valsts radioaktīvo atkritumu glabātavas, kas atrodas Slovākijā, Mohovces (Mochovce) kodolspēkstacijas teritorijas tiešā tuvumā

(Autentisks ir tikai teksts slovāku valodā)

(2014/C 347/01)

Turpmāk sniegtais novērtējums veikts saskaņā ar Euratom līgumu, neskarot nekādus papildu novērtējumus, kas jāveic saskaņā ar Līgumu par Eiropas Savienības darbību, un saistības, kas izriet no tā un no sekundāriem tiesību aktiem (1).

Eiropas Komisija 2014. gada 24. martā atbilstīgi Euratom līguma 37. pantam no Slovākijas valdības saņēma vispārīgus datus par to radioaktīvo atkritumu apglabāšanas plānu, kuri rodas no Mohovces valsts radioaktīvo atkritumu glabātavas.

Pamatojoties uz šiem datiem un papildu informāciju, ko Komisija pieprasīja 2014. gada 29. aprīlī un ko Slovākijas iestādes sniedza 2014. gada 5. jūnijā, Komisija, apspriedusies ar ekspertu grupu, ir sagatavojusi šādu atzinumu:

1. Attālums starp valsts radioaktīvo atkritumu glabātavu un tuvāko kādas citas dalībvalsts punktu, šajā gadījumā Ungāriju, ir aptuveni 40 km.

2. Valsts radioaktīvo atkritumu glabātavas ekspluatācijas periodā: — radioaktīvos atkritumus ievietos bez nodoma tos no turienes izņemt, — valsts radioaktīvo atkritumu glabātavā būs vajadzīga atļauja saistībā ar šķidro radioaktīvo izmešu noplūdēm. Normālā kodolspēkstacijas ekspluatācijas režīmā no valsts radioaktīvo atkritumu glabātavas neradīsies gāzveida radioaktīvo izmešu noplūdes un šķidro radioaktīvo izmešu noplūdēm nevajadzētu radīt tādu citas dalībvalsts iedzīvotāju apstarojumu, kas būtu būtisks viņu veselībai, — ja negadījumā, kura veids un apjoms ņemts vērā vispārīgajos datos, notiktu neparedzēta radioaktīvā piesārņojuma noplūde, apstarojuma dozas, ko saņemtu citas dalībvalsts iedzīvotāji, no veselības viedokļa nebūtu būtiskas.

3. Pēc valsts radioaktīvo atkritumu glabātavas ekspluatācijas perioda beigām: — valsts radioaktīvo atkritumu glabātavas galīgās slēgšanas pasākumi, kas aprakstīti vispārīgajos datos, vieš paļāvību, ka iepriekš 2. punktā minētie secinājumi būs spēkā ilgtermiņā.

Līdz ar to Komisija uzskata, ka apglabāšanas plāna īstenošana attiecībā uz jebkāda veida radioaktīvajiem atkritumiem no valsts radioaktīvo atkritumu glabātavas, kas atrodas Slovākijā, Mohovces kodolspēkstacijas tiešā tuvumā, gan normālā ekspluatācijas režīmā, gan pēc tās galīgās slēgšanas, kā arī notiekot negadījumam, kura veids un apjoms ņemts vērā vispārīgajos datos, nevarētu radīt veselības ziņā ievērojamu ūdens, augsnes vai gaisa radioaktīvo piesārņojumu citā dalībvalstī.

Briselē, 2014. gada 2. oktobrī Komisijas vārdā – priekšsēdētāja vietnieks Günther OETTINGER

(1) Piemēram, saskaņā ar Līgumu par Eiropas Savienības darbību papildus būtu jāvērtē vides aspekti. Norādošos nolūkos Komisija gribētu vērst uzmanību uz noteikumiem, ko paredz Direktīva 2011/92/ES par dažu sabiedrisku un privātu projektu ietekmes uz vidi novērtējumu, Direktīva 2001/42/EK par noteiktu plānu un programmu ietekmes uz vidi novērtējumu, kā arī Direktīva 92/43/EEK par dabisko dzīvotņu, savvaļas faunas un floras aizsardzību un Direktīva 2000/60/EK, ar ko izveido sistēmu Kopienas rīcībai ūdens resursu politikas jomā.